Tak to je prekvapenie! Ak by ste pri príchode prezidentov európskych krajín na summit čakali, že budú z limuzín vystupovať dokonale uhladení páni, ste na omyle. Živým dôkazom toho je práve prezident Slovinska Borut Pahor, ktorý dorazil na Slovensko v oblečení na voľný čas. Večer už však nenechal nič na náhodu a vyštafíroval sa tak, ako sa na prezidenta patrí.

Bežecké tenisky, vyšúchané rifle a kockovaná košeľa. Nie príliš šťastný výber oblečenia si zvolil slovinský prezident pri príchode na jednu z najväčších protokolárnych akcií. Veľké spoločenské faux pas potvrdzuje aj odborníčka Mária Holubová.

„Mal by si uvedomiť, že miera slušnosti spočíva aj v tom, že sa na pozvanie, či už na pracovnú, alebo spoločenskú udalosť vhodne oblečieme. Vzdávame tým úctu a hold tomu, kto nás pozval. Musím skonštatovať, že jeho oblečenie vyznieva ako výsmech,“ hodnotí slovinského prezidenta protokolistka Mária Holubová.

Prezident Slovinska Borut Pahor svojím príchodom prekvapil aj skúsených pracovníkov hotela. Evidentne čakali, že z limuzíny vystúpi elegán v obleku. Keď sa však objavil chlap s unavenou tvárou a v ležérnom oblečení, ostali v pomykove.

Na tvárach zamestnancov bolo vidieť otázku, či je to on. Prezident Pahor sa však ponaťahoval, zapravil si košeľu do nohavíc, nahodil profesionálny úsmev a vošiel do hotela.

Podľa protokolistky Holubovej sa mu oblečením určite podarilo vzbudiť pozornosť a jednoznačne dodáva: „Som rada, že to nie je náš prezident.“ Na slávnostnú večeru však už prišiel Pahor oblečený ako ostatní.